

VLADA REPUBLIKE HRVATSKE

Zagreb, 30. lipnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o ukidanju dozvole za istraživanje i eksploataciju ugljikovodika na području Dinarida u istražnom prostoru ugljikovodika „DI-14“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 26. Zakona o istraživanju i eksploataciji ugljikovodika („Narodne novine“, br. 52/18., 52/19. i 30/21.) Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2023. donijela

**ODLUKU**

**o ukidanju dozvole za istraživanje i eksploataciju ugljikovodika na području Dinarida u istražnom prostoru ugljikovodika „DI-14“**

**I.**

Ukida seOdluka o izdavanju dozvole za istraživanje i eksploataciju ugljikovodika na području Dinarida u istražnom prostoru ugljikovodika „DI-14“ („Narodne novine“, broj 119/19).

**II.**

U Registru istražnih prostora društvoINA–Industrija nafte, d.d., Avenija Većeslava Holjevca 10, Zagreb, OIB: 27759560625 briše se kao ovlaštenik u istražnom prostoru ugljikovodika „DI-14“.

**III.**

U Registru istražnih prostora u istražnom prostoru ugljikovodika „DI-14“ upisuje se Republika Hrvatska kao nositelj istražnog prostora.

**IV.**

Ova Odluka stupa na snagu danom donošenja, a objavit će se u „Narodnim novinama“.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na području Dinarida u istražnom prostoru ugljikovodika „DI-14“ 5. prosinca 2019. („Narodne novine“, broj 119/19.; u daljnjem tekstu: Dozvola) kojom je Dozvola izdana trgovačkom društvu INA–Industrija nafte, d.d., Avenija Većeslava Holjevca 10, Zagreb, OIB: 27759560625 (u daljnjem tekstu: INA).

Na temelju izdane Dozvole INA je potpisala 26. ožujka 2020. Ugovor o istraživanju i podjeli eksploatacije ugljikovodika za istražni prostor ugljikovodika DI-14 s Vladom Republike Hrvatske (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika („Narodne novine“, br. 52/18., 52/19. i 30/21., u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

U razdoblju od ožujka 2020. do prosinca 2022. investitor INA je ispunio Minimalne radne obveze prve istražne faze za istražni prostor ugljikovodika DI-14, na koje se obvezao temeljem članka 5.2.2 Ugovora. Budući da obavljeni istražni radovi nisu ukazali na područje pogodno za daljnje istražne aktivnosti, investitor INA nije iskazao namjeru za ulazak u drugu fazu istražnog razdoblja na predmetnom istražnom prostoru ugljikovodika te je podnio zahtjev za napuštanjem cijelog istražnog prostora DI-14 po isteku trajanja prve faze istražnog razdoblja prema članku 5.1.2 Ugovora (u daljnjem tekstu: Zahtjev).

Prva faza istražnog razdoblja za istražni prostor „DI-14“ istekla je 26. ožujka 2023.

Radne obveze u prvoj fazi istražnog razdoblja bile su:

1. izrada regionalne naftno-rudarske geološke studije i interpretacija magnetotelurskih mjerenja;
2. snimanje magnetotelurike na području od 1.500 km2 (tisuću petsto četvornih kilometara), na 150 (sto pedeset) mjernih područja.

Nastavno na navedeno, nakon provedene kontrole ispravnog evidentiranja troškova, financijske kontrole, provjere kvartalnih izvješća o radovima s kontrolom izvršenja obveza iz Ugovora, Agencija za ugljikovodike je temeljem članka 35. stavka 7. Zakona izdala pisano izvješće o izvršenju minimalnih radnih obveza I. faze istražnog razdoblja na istražnom prostoru ugljikovodika „DI-14“ (KLASA: 310-05/20-01/05, URBROJ: 405-04/01-23-140, od 20. veljače 2023.).

Člankom 26. stavkom 1. točkom 1. Zakona propisano je da se dozvola za istraživanje i eksploataciju ugljikovodika ukida odlukom Vlade u slučaju raskida odnosno prestanka, iz bilo kojeg razloga, ugovora o istraživanju i eksploataciji ugljikovodika sklopljenog na temelju izdane dozvole.

Imajući u vidu ispunjenje minimalnih radnih obveza prve faze istražnog razdoblja, Zahtjev INA-e te činjenicu da je prva faza istražnog razdoblja istekla 26. ožujka 2023. potrebno je donijeti odluku o ukidanju Dozvole.

Procjena fiskalnog učinka – Ova Odluka nema utjecaja na Državni proračun Republike Hrvatske.

Slijedom navedenoga, predlaže se donošenje predmetne Odluke.